Kommissionens beslutning

af 30. december 2003

om ændring af beslutning 2003/126/EF for så vidt angår finansiel støtte til to EF-referencelaboratorier på veterinær- og sundhedsområdet (biologiske risici) i Spanien og Det Forenede Kongerige i 2003

(meddelt under nummer K(2003) 5231)

(Kun den spanske og den engelske udgave er autentiske)

(2004/66/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), særlig artikel 28, stk. 2, og

ud fra følgende betragtninger:

(1) I henhold til Kommissionens beslutning 2003/126/EF om finansiel støtte fra Fællesskabet til driften af visse EF-referencelaboratorier på veterinær- og sundhedsområdet (biologiske risici) i året 2003(2) ydes disse finansiel støtte fra Fællesskabet til udførelse af bestemte funktioner og opgaver.

(2) Laboratorio de biotoxinas marinas del Area de sanidad, Vigo, i Spanien har meddelt Kommissionen, at 33000 EUR af den tildelte støtte ikke vil blive anvendt i 2003. Årsbudgettet bør derfor reduceres i overensstemmelse hermed.

(3) Som led i de normale opgaver for EF-referencelaboratoriet for TSE i Weybridge, Det Forenede Kongerige, har Kommissionen anmodet det om at gennemføre en sammenlignende undersøgelse af de tre hurtigtest for TSE, der oprindeligt blev evalueret i 1999. Da årsbudgettet for 2003 ikke specifikt omfattede denne sammenlignende undersøgelse, bør årsbudgettet forhøjes i overensstemmelse hermed, så EF-referencelaboratoriet kan gennemføre undersøgelsen.

(4) Bestemmelserne i Kommissionens forordning (EF) nr. 324/2003 af 20. februar 2003 om fastsættelse af, til hvilke udgifter, der afholdes af de EF-referencelaboratorier, som modtager tilskud i henhold til artikel 28 i beslutning 90/424/EØF, der kan ydes støtte, og hvilke procedurer der gælder for indberetning af udgifter og revision(3), bør anvendes.

(5) Beslutning 2003/126/EF bør ændres i overensstemmelse hermed.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2003/126/EF foretages følgende ændringer:

1) Artikel 4, stk. 2, affattes således:

"2. Den finansielle støtte fastsættes til højst 77000 EUR for perioden 1. januar 2003 til 31. december 2003."

2) Artikel 6, stk. 2, affattes således:

"2. Den finansielle støtte fastsættes til højst 556500 EUR for perioden 1. januar 2003 til 31. december 2003.

Inden for det maksimumsbeløb, der er anført i første afsnit, og uden at fristerne i artikel 2 i Kommissionens forordning (EF) nr. 324/2003 tilsidesættes, afsættes der et beløb på 170000 EUR til det projekt, der har til formål at udarbejde retningslinjer for vurdering af landes BSE-status ved anvendelse af overvågningsdata sammenholdt med vurdering af risikoen for eksponering; beløbet ydes direkte til EF-referencelaboratoriet for TSE, på betingelse af, at

a) der indsendes månedlige statusrapporter om, hvordan projektet skrider frem

b) der indsendes en endelig rapport senest den 30. september 2003

c) der indsendes en endelig, sammenfattende rapport, inkl. software til evalueringer, ledsaget af dokumentation for de afholdte udgifter senest den 31. december 2003.

Inden for det maksimumsbeløb, der er anført i første afsnit, og uden at fristerne i artikel 2 i Kommissionens forordning (EF) nr. 324/2003 tilsidesættes, afsættes der et beløb på 26500 EUR til af gennemføre en sammenlignende undersøgelse af de tre hurtigtest, der blev godkendt i 1999; beløbet ydes direkte til EF-referencelaboratoriet for TSE, på betingelse af at der indsendes en sammenfattende rapport ledsaget af dokumentation for de afholdte udgifter."

Artikel 2

Denne beslutning er rettet til Kongeriget Spanien og Det Forenede Kongerige Storbritannien og Nordirland.

Udfærdiget i Bruxelles, den 30. december 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19. Senest ændret ved forordning (EF) nr. 806/2003 (EUT L 112 af 16.5.2003, s. 1).

(2) EUT L 50 af 25.2.2003, s. 25. Ændret ved beslutning 2003/332/EF (EUT L 116 af 13.5.2003, s. 26).

(3) EUT L 47 af 21.2.2003, s. 14.